
CAPITOLUL I

GENERALITĂŢI

Ghidul privind regimul incompatibilităţilor şi al conflictului de interese, denumit în continuare „Ghid" oferă suport pentru identificarea acelor situaţii definite de legislaţia naţională şi europeană incidentă, care pot plasa personalul contractual din cadrul Spitalului Clinic Judeţean de Urgenţă Arad, indiferent de:

a) funcţia deţinută;

b) statutul în cadrul instituţiei: personal contractual;

c) durata raportului de serviciu/raportului de muncă - determinată sau nedeterminată;

d) timpul de muncă prevăzut în contractul individual de muncă (normă întreagă sau fracţiuni de normă);

e) vârsta, apartenenţa naţională, rasa, etnie, religie, opţiune/funcţie politică, origine socială, sex, orientare sexuală, handicap, responsabilitate familială sau apartenenţa sindicală.

Dispoziţiile prezentului Ghid produc efecte pentru tot personalul din cadrul Spitalului Clinic Judeţean de Urgenţă Arad de la numire/angajare şi până la încetarea raportului de serviciu/de muncă în cadrul instituţiei.

Persoanele nou angajate în cadrul spitalului vor lua la cunoştinţă de conţinutul Ghidului la angajare, semnând de luare la cunoştinţă în acest sens, odată cu instructajele specifice  efectuate la angajare.

Ghidul se aduce la cunoştinţa salariaţilor prin afişare pe site-ul spitalului şi prin prelucrarea de către şeful direct.

În termen de 15 zile calendaristice de la primirea prezentului Ghid, şefii de secţie/ coordonatori compartimente/ şefi serviciu/ şefi laboratoare/ şefi birou au obligaţia însuşirii şi respectiv a prelucrării acestuia cu personalul din subordine, sub semnătură de luare la cunoştinţă şi conformare.

Fiecare angajat al instituţiei este obligat să cunoască şi să respecte întocmai prevederile Ghidului şi este răspunzător de aplicarea sa corectă în activitatea curentă.

Nerespectarea prevederilor prezentului Ghid atrage după sine răspunderea disciplinară, contravenţională, civilă sau penală, după caz, indiferent de funcţia deţinută în cadrul insitutiei.

Evitarea situaţiilor de conflict de interese şi respectarea regimului incompatibilităţilor sunt obligaţii universal valabile pentru personalul contractual din cadrul Spitalului Clinic Judeţean de Urgenţă Arad.

CAPITOLUL II

LEGISLAŢIA APLICABILĂ

Elaborarea prezentului Ghid aplicabil la nivelul Spitalului Clinic Judeţean de Urgenţă Arad are la bază următoarele prevederi legale aplicabile la momentul intrării sale în vigoare:

a) Strategia Naţională Anticorupţie;
b) H.G. nr.1269/2021 privind aprobarea Strategiei naţionale anticorupţie pe perioada 2021-2025, a seturilor de indicatori de performanţă, a riscurilor asociate obiectivelor şi măsurilor din strategie şi a surselor de verificare, a inventarului măsurilor de transparenţă instituţională şi de prevenire a corupţiei, a indicatorilor de evaluare, precum şi a standardelor de publicare a informaţiilor de interes public;
c) Recomandarea 10/2000 a Comitetului de Miniştrii ai Consiliului Europei;

d) Ordonanţa de Urgenţă a Guvernului nr. 57/2019 privind Codul Administrativ;

e) Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi a mediului de afaceri, prevenirea şi sancţionarea corupţiei, cu modificările şi completările ulterioare;

f) Legea nr. 176/2010 privind integritatea în exercitarea funcţiilor şi demnităţilor publice, pentru modificare şi completarea Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate, precum şi pentru modificarea şi completarea altor acte normative, cu modificările ulterioare;

g) Regulamentul (UE) 2016/679 al Parlamentului European şi al Consiliului din 21 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a directivei 95/46/CE.
h) Legea nr. 78/2000 pentru prevenirea, descoperirea şi sancţionarea faptelor de corupţie, cu modificările şi completările ulterioare;

i) Legea nr. 144/2007 privind înfiinţarea, organizarea şi funcţionarea Agenţiei Naţionale de Integritate, precum şi pentru modificarea şi completarea altor acte normative, cu modificările ulterioare;

Prevederile prezentului Ghid se completează cu prevederile legale aplicabile.
CAPITOLUL III

DEFINIŢII ŞI TERMINOLOGIE

Conflictul de interese defineşte acea situaţie în care se poate afla personalul contractual din cadrul Spitalului Clinic Judeţean de Urgenţă Arad, atunci când acesta adoptă o decizie sau participă la adoptarea unei decizii cu privire la care are şi un interes personal, fiind astfel susceptibil de încălcare a principiului supremaţiei interesului public. Prin urmare, conflictul de interese implică un conflict între datoria faţă de public şi interesele personale ale unui subiect. 
Conflictul de interese apare atunci când interesele subiectului ca persoană privată influenţează sau ar putea influenţa necorespunzător îndeplinirea obligaţiilor şi responsabilităţilor oficiale subsumate interesului public. Conform Art. 70 din Legea nr. 161/2003.

Prin conflict de interese se înţelege situaţia în care o persoană ce exercită o demnitate publică sau o funcţie publică are un interes personal de natură patrimonială, care ar putea influenţa îndeplinirea cu obiectivitate a atribuţiilor care îi revin potrivit Constituţiei şi altor acte normative, iar potrivit prevederilor art. 71 din acelaşi act normativ, principiile care stau la baza prevenirii conflictului de interese în exercitarea demnităţilor publice şi funcţiilor publice sunt: imparţialitatea, integritatea, transparenţa deciziei şi supremaţia interesului public.

Interesul personal poate viza cu titlu exemplificativ, dar nu şi limitativ, un beneficiu pentru subiect sau pentru familia acestuia, pentru rudele sale apropiate, pentru prieteni, pentru persoane sau organizaţii cu care subiectul a avut relaţii politice sau de afaceri. Interesul personal se poate referi şi la orice datorii pe care subiectul le are faţă de persoanele enumerate mai sus.

Adoptarea unei decizii/Participarea la adoptarea unei decizii se produce atunci când subiectul, în virtutea prerogativelor sale, dispune, în mod individual, sau ca parte a unui mecanism colectiv de adoptare a deciziilor, acţiuni relaţionate cu interesul său personal, participă la dezbateri, influenţează în orice fel dezbaterile sau votul cu privire la o speţă relaţionată cu interesul său personal.

Conflictul de interese potenţial defineşte acea situaţie în care un subiect se află în mod involuntar, în virtutea relaţiilor pe care acesta le are în mod natural cu rudele, afinii, prietenii şi colaboratorii săi. 
Orice subiect aflat în relaţii de serviciu/de muncă în cadrul Spitalului Clinic Judeţean de Urgenţă Arad se poate afla în conflict de interese potenţial.
Spre exemplu:

· Un angajat cu atribuţii în sfera achiziţiilor publice se află în conflict de interese potenţial cu operatorii economici la nivelul cărora îşi desfăşoară activitatea rudele sale, afinii săi şi chiar şi colaboratorii anteriori cu care acesta a avut relaţii personale sau patrimoniale.

· Un angajat cu atribuţii în sfera financiar-contabilă se află în conflict de interese potenţial cu Curtea de Conturi, în situaţia în care o rudă/afin/colaborator anterior al său ocupă o funcţie cu atribuţii de control în cadrul respectivei instituţii.

Conflictul de interese potenţial nu implică răspundere juridică, el ia naştere în mod natural, însă reclamă atenţie, tratament egal, imparţialitate şi obiectivitate din partea subiecţilor, care au obligaţia de a acţiona imediat ce respectivul conflict de interese potenţial se transformă într-un conflict de interese actual.

Conflictul de interese actual defineşte acea situaţie în care un subiect se află în situaţia de a lua sau de a influenţa o decizie care l-ar avantaja pe sine sau pe o rudă/afin al său sau pe un apropiat, colaborator, partener de afaceri.

Spre exemplu:

· Un angajat cu atribuţii în sfera achiziţiilor publice se află în conflict de interese actual cu un operator economic care a depus o ofertă la una dintre procedurile de achiziţii, dacă respectiva ofertă a fost întocmită de către o rudă/afin/colaborator anterior cu care acesta a avut relaţii personale sau patrimoniale sau dacă firma respectivă este deţinută de unul dintre aceştia.

· Un angajat cu atribuţii în sfera financiar-contabilă se află în conflict de interese actual cu Curtea de Conturi, în situaţia în care din echipa desemnată să efectueze un control asupra activităţii sale face parte o rudă/afin/colaborator anterior al său.

Conflictul de interese actual trebuie notificat de îndată de către subiectul în cauză şefului ierarhic, acesta având obligaţia de a adopta toate măsurile care se impun pentru evitarea şi încetarea de îndată a sa (înlocuire, suspendarea dreptului de vot, interdicţia de a participa la dezbateri etc.). Conflictul de interese actual, pentru care nu sunt dispuse acţiuni de încetare imediată poate conduce la atragerea răspunderii penale a persoanelor responsabile.

Conflictul de interese consumat defineşte acea situaţie în care un subiect a luat sau a influenţat o decizie care îl avantajează pe sine sau pe o rudă/afin al său sau pe un apropiat, colaborator, partener de afaceri, cu încălcarea dispoziţiilor legale.

Spre exemplu:

•  Un angajat cu atribuţii în sfera achiziţiilor publice a participat la atribuirea unui contract către un operator economic condus sau deţinut de o rudă/afin/colaborator anterior cu care acesta a avut relaţii personale sau patrimoniale.

Conflictul de interese consumat apare în cazul în care oficialul nu s-a abţinut de la luarea unei decizii în ipoteza unui conflict de interese actual şi implică latura sancţionatorie a reglementării.
Gradele de rudenie

Conform Art. 405-407 Cod Civil, gradele de rudenie sunt următoarele:

a) Gradul 1: părinţi şi copii;

b) Gradul 2: fraţi, bunici, nepoţi;

c) Gradul 3: unchi, mătuşi, nepoţi de frate;

d) Gradul 4: veri primari

Gradele de afinitate

Conform Art. 405-407 Cod Civil, afinitate apare între un soţ şi rudele celuilalt soţ şi sunt următoarele:

e) Gradul 1: socrii şi noră/ginere;

f) Gradul 2: cumnate şi cumnaţi;

g) Gradul 3: unchii şi soţiile nepoţilor de frate;

h) Gradul 4: veri, soţii şi soţiile acestora.

Incompatibilităţile sunt definite ca fiind acele situaţii în care subiecţii exercită concomitent două sau mai multe funcţii al căror cumul este interzis de lege. 
Prin urmare, situarea într-o stare de incompatibilitate nu presupune adoptarea unei decizii sau participare la adoptarea unei decizii de către subiect.
CAPITOLUL IV

EVITAREA CONFLICTULUI DE INTERESE

Personalul cu funcţii de conducere din cadrul instituţiei are un interes personal într-o anumită problemă dacă are posibilitatea să anticipeze ca o decizie a autorităţii publice din care face parte ar putea genera un beneficiu sau un dezavantaj pentru:

a. propria persoană;

b. soţ, soţie, rude sau afini până la gradul al doilea inclusiv;

c. orice persoană fizică sau juridică cu care are o relaţie de angajament, indiferent de natura acestuia;

d. o societate comercială la care deţine calitatea de asociat unic, funcţia de administrator sau de la care obţine venituri;

e. o altă autoritate din care face parte;

f. orice persoană fizică sau juridică, alta decât autoritatea din care face parte, care a făcut o plată sau a efectuat orice fel de cheltuieli în legătură cu aceasta;

g. o asociaţie sau fundaţie din care face parte.

În situaţiile prevăzute la paragraful anterior, personalul cu funcţii de conducere din cadrul spitalului(instituţiei) este obligat să menţioneze expres situaţiile în care interesele personale contravin intereselor generale.

Personalul contractual cu funcţii de conducere se află în conflict de interese atunci când:

a. este chemat să rezolve cereri, să ia decizii sau să participe la luarea deciziilor cu privire la persoane fizice şi juridice cu care are relaţii cu caracter patrimonial;

b. participă în cadrul aceleiaşi comisii, constituite conform legii, cu persoane care au calitatea de soţ sau rudă de gradul I;

c. interesele sale patrimoniale, ale soţului sau rudelor sale de gradul I pot influenţa deciziile pe care trebuie să le ia în exercitarea funcţiei de conducere.

În situaţia în care există un conflict de interese, personalul contractual cu funcţii de conducere este obligat să se abţină de la rezolvarea cererii, luarea deciziei sau participarea la luarea unei decizii şi să-l informeze de îndată pe şeful ierarhic căruia îi este subordonat direct.     

Acesta este obligat să ia măsurile care se impun pentru exercitarea cu imparţialitate a funcţiei, în termen de cel mult 3 zile de la data luării la cunoştinţă. 
Încălcarea dispoziţiilor poate atrage, după caz, răspunderea disciplinară, administrativă, civilă ori penală, potrivit legii.
CAPITOLUL V

REGIMUL INCOMPATIBILITĂŢILOR

Diferenţa dintre conflictul de interese şi incompatibilităţi constă în aceea că în cazul conflictului de interese este implicat un act decizional, o acţiune a subiectului care se finalizează cu adoptarea unei decizii, în timp ce în cazul incompatibilităţilor nu este necesară existenţa unei decizii şi constatarea unei stări de fapt care contravine prevederilor legale în vigoare.

Calitatea personalului contractual cu funcţii de conducere din cadrul Spitalului Clinic Judeţean de Urgenţă Arad este incompatibilă cu orice altă funcţie publică, decât cea în care a fost numit, precum şi cu funcţiile de demnitate publică.

Personalul contractual cu funcţii de conducere, nu poate deţine alte funcţii şi nu poate desfăşura alte activităţi, renumerate sau nerenumerate, după cum urmează:

a)  în cadrul autorităţilor sau instituţiilor publice, cu excepţia celor în care au fost numiţi;

b)  în cadrul cabinetului demnitarului, cu excepţia cazului în care ocupantul este suspendat din funcţia publică în condiţiile legii, pe durata numirii sale;

c) în cadrul regiilor autonome, societăţilor comerciale ori în alte unităţi cu scop lucrativ din sectorul public;

d) în calitate de membru al unui grup de interes economic.

Nu se află în situaţie de incompatibilitate personalul contractual cu funcţii de conducere care:

a) este desemnat printr-un act administrativ, emis în condiţiile legii, să reprezinte interesele statului în legătură cu activităţile desfăşurate de operatorii economici cu capital ori patrimoniu integral sau majoritar de stat, în condiţiile rezultate din actele normative în vigoare;

b) este desemnat printr-un act administrativ, emis în condiţiile legii, să participe în calitate de reprezentant al instituţiei în cadrul unor organisme sau organe colective de conducere constituite în temeiul actelor normative în vigoare;

c) exercită un mandat de reprezentare, pe baza desemnării de către o autoritate sau instituţie publică, în condiţiile expres prevăzute de actele normative în vigoare.

d) este desemnat prin act administrativ pentru a face parte din echipa de proiect finanţat din fonduri comunitare nerambursabile postaderare, precum şi din împrumuturi externe contractate sau garantate de stat, rambursabile sau nerambursabile, cu excepţia personalului contractual cu funcţii de conducere care exercită atribuţii ca auditor sau atribuţii de control asupra activităţii derulate în cadrul acesteia şi a personalului contractual cu funcţii de conducere care face parte din echipa de proiect, dar pentru care activitatea desfăşurată în cadrul respectivei echipe generează o situaţie de conflict de interese cu funcţia pe care o ocupă.

Personalul contractual cu funcţii de conducere poate exercita funcţii sau activităţi în domeniul didactic, al cercetării ştiinţifice, al creaţiei literar-artistice.

Personalul contractual cu funcţii de conducere poate exercita funcţii în alte domenii de activitate din sectorul privat, care nu sunt în legătură directă sau indirectă cu atribuţiile exercitate potrivit fişei postului.

În situaţia personalului contractual cu funcţii de conducere care desfăşoară activităţile prevăzute mai sus, documentele care alcătuiesc dosarul profesional sunt gestionate de către Spitalului Clinic Judeţean de Urgenţă Arad.

Nu sunt permise raporturile ierarhice directe în cazul în care personalul contractual cu funcţii de conducere sunt soţi sau rude de gradul I.

Persoanele care se află în una dintre situaţiile de incompatibilitate menţionate mai sus, vor opta, în termen de 30 de zile, pentru renunţarea la calitatea care este incompatibilă cu cea de personal contractual cu funcţii de conducere, respectiv la încetarea raporturilor ierarhice directe, în condiţiile stabilite de legislaţia în vigoare.

Personalul contractual cu funcţii de conducere pot fi membri ai partidelor politice legal constituite. Personalului contractual cu funcţii de conducere le este interzis să fie membri ai organelor de conducere ale partidelor politice şi să exprime sau să apere în mod public poziţiile unui partid politic.

CAPITOLUL VI

CONSTATAREA STĂRII DE INCOMPATIBILITATE

Este generată o situaţie de incompatibilitate în cazul în care persoana respectivă exercită, simultan, calitatea de personal contractual cu funcţii de conducere şi una sau mai multe funcţii/calităţi al căror cumul este interzis de lege.

Starea de incompatibilitate intervine numai după numirea în funcţia de conducere a autorităţii publice şi dacă acesta nu renunţă la funcţia/calitatea deţinută anterior în termen de cel mult 30 zile de la dobândirea respectivei funcţii. 
De asemenea, persoana aflată sub incidenţa poate renunţa la funcţia deţinută înainte de a fi numit sau ales în funcţia care atrage starea de incompatibilitate.
CAPITOLUL VII

EXEMPLE FRECVENTE DE SITUAŢII DE INCOMPATIBILITATE / INTERDICŢII / PERMISIUNI

· O persoană este numită în funcţie de Director în cadrul Spitalului Clinic Judeţean de Urgenţă Arad, iar acesta este membru al Consiliului de Administraţie al unei societăţi înfiinţată de către Consiliul Local al Municipiului Arad.

· O persoană este numită în funcţie de Director în cadrul Spitalului Clinic Judeţean de Urgenţă Arad, iar aceasta este Administrator al unei societăţi înfiinţată de către Consiliul Local al Municipiului Arad.

· O persoană este numită în funcţie de Director în cadrul Spitalului Clinic Judeţean de Urgenţă Arad, iar aceasta ocupă şi funcţia de consilier local în cadrul Consiliului Local al Municipiului Arad.
· O persoană exercită simultan o funcţie de conducere în cadrul Spitalului Clinic Judeţean de Urgenţă Arad şi funcţia de consilier local.

· O persoană este numită în funcţie de Director în cadrul Spitalului Clinic Judeţean de Urgenţă Arad, iar acesta ocupă funcţia de administrator/asociat semnificativ sau director general al unei societăţi comerciale cu care Consiliul Local al Municipiului Arad sau Spitalul Clinic Judeţean de Urgenţă Arad are încheiat un contract de execuţie lucrări/prestări servicii/furnizare bunuri.

· Personalul contractual cu funcţii de conducere poate exercita funcţii sau activităţi în domeniul didactic, al cercetării ştiinţifice, al creaţiei literar-artistice.

· Personalul contractual cu funcţii de conducere poate exercita funcţii în alte domenii de activitate din sectorul privat, care nu sunt în legătură directă sau indirectă cu atribuţiile exercitate, potrivit fişei postului.

· Personalul contractual cu funcţii de conducere poate înfiinţa organizaţii sindicale, aderă la ele şi exercită orice mandat în cadrul acestora.

· Personalul contractual cu funcţii de conducere nu se poate afla în raporturi ierarhice directe cu soţii sau rudele de gradul I, inclusiv, dacă superiorul are calitatea de demnitar, caz în care persoanele care se află în una dintre situaţiile de mai sus trebuie să opteze, în termen de 30 de zile, pentru încetarea raporturilor ierarhice directe sau renunţarea la calitatea de demnitar.

· Personalul contractual cu funcţii de conducere poate candida pentru o funcţie eligibilă sau poate fi numit într-o funcţie de demnitate publică.

· Personalul contractual cu funcţii de conducere poate fi membru al partidelor politice legal constituite, însă îi este interzis să fie membru al organelor de conducere ale partidelor politice şi să exprime sau să apere în mod public poziţiile unui partid politic.

CAPITOLUL VIII
DISPOZIŢII FINALE

· Pentru informarea cetăţenilor, personalului instituţiei(spitalului) are obligaţia de a asigura publicitatea şi de a afişa Ghidul la sediul acesteia, într-un loc vizibil sau prin alte mijloace persoanelor interesate.

· Prezentul Ghid se va aproba prin Dispoziţia Managerului Spitalului Clinic Judeţean de Urgenţă Arad şi se va comunica, sub semnătură de luare la cunoştinţă, tuturor salariaţilor din cadrul instituţiei de către secţia/serviciul/laboratorul/biroul responsabil.

· În situaţia în care există diferenţe de reglementare, va prevala norma juridică, etică sau profesională cea mai restrictivă.

· Prezentul Ghid intră în vigoare la data emiterii Dispoziţiei de aprobare de către Managerul Spitalului Clinic Judeţean de Urgenţă Arad.

ÎNTOCMIT,
Ec.-jr. Claudiu CRAIU
